b'\n_START_ARTICLE_\nNorman Robert Campbell\n_START_PARAGRAPH_\nNorman Robert Campbell (1880\xe2\x80\x931949) oli englantilainen fyysikko ja tieteenfilosofi. Campbell tunnettiin paitsi fysiikan asiantuntijana my\xc3\xb6s tieteellisten kysymysten popularisoijana. Tieteenfilosofiassa h\xc3\xa4n katsoi, ettei se, mit\xc3\xa4 tieteen alueella saatetaan pit\xc3\xa4\xc3\xa4 \xe2\x80\x9dtotuutena\xe2\x80\x9d, ole v\xc3\xa4ltt\xc3\xa4m\xc3\xa4tt\xc3\xa4 sovellettavissa totuutena muilla alueilla. Campbell katsoi, ett\xc3\xa4 tieteellisten teorioiden teht\xc3\xa4v\xc3\xa4n\xc3\xa4 oli selitt\xc3\xa4\xc3\xa4 lainmukaisuuksia, jotka oli havaittu hypoteesien, havaintojen ja kokeiden avulla, ja jotka voitiin verifioida kokemuksella. H\xc3\xa4n my\xc3\xb6s katsoi, ett\xc3\xa4 t\xc3\xa4llaisten lakien tuli ollakseen hy\xc3\xb6dyllisi\xc3\xa4 olla jossain m\xc3\xa4\xc3\xa4rin analogisia muiden tieteellisell\xc3\xa4 menetelm\xc3\xa4ll\xc3\xa4 muodostettujen lakien kanssa._NEWLINE_H\xc3\xa4n opiskeli Eton Collegessa ja Cambridgen yliopiston Trinity Collegessa. H\xc3\xa4n on osallistunut fysiikan alan tutkimukseen Cavendish Laboratoryss\xc3\xa4 ja Leedsin yliopistossa sek\xc3\xa4 General Electricin palveluksessa Lontoossa.'